N. D.
Ziua Pădurii, care este marcată anual pe data de 21 martie, va fi celebrată inclusiv la Grădina Zoologică de la Bucov. Astfel, așa cum s-a anunțat, pe data de 17 martie a.c., începând cu ora 11.00, în incinta Grădinii Zoologice amintite va fi organizat Atelierul de grădinărit. "Plantăm bulbi, puieți, semințe de flori, desenăm și ne jucăm. Serbăm astfel Ziua pădurii, zi stabilită de ONU în 21 martie a fiecărui an. Ca materiale pot fi aduse unelte precum lopățele și cazmale, material pentru sădit. Atelierul este gratuit, dar se achită taxa de intrare în Grădina Zoologică", au anunțat organizatorii atelierului menționat.
Programul de vizitare la Grădina zoologică este de luni până vineri, între orele 08.30 – 16.30, iar sâmbăta și duminica, între orele 09:00 – 17:00. În zilele de marți și joi, grupurile organizate de preșcolari și elevi din Ploiești au intrare gratuită în grădina zoologică, iar în fiecare zi de miercuri a săptămânii, pensionarii din Ploiești au, de asemenea, parcarea auto și accesul în grădina zoologică gratuite, în baza cuponului de pensie. Tarifele de intrare la Grădina Zoologică sunt următoarele: copii între 5-14 ani: 8 lei/persoană; copii peste vârsta de 14 ani – 15 lei/persoană; grup organizat de copii cu vârsta între 5 și 14 ani (minimum zece persoane): 6 lei/persoană; elevi, studenți și pensionari cu vârsta peste 65 de ani: 8 lei/persoană; bilet tip familie(un adult cu doi copii între 5-14 ani sau doi adulți cu un copil): 25 de lei; bilet tip familie cu unul sau doi adulți, cu mai mulți copii cu vârsta între 5 -14 ani: 35 de lei, copiii cu vârsta între 0-5 ani având gratuitate.